stanford-oval/wikipedia huggingface dataset:
יעקב רנד
קורות חיים

רנד נולד בכפר ארבורה (Arbore) במחוז סוצ'אבה שברומניה
לאריה לייב ולג'טה פייגה (יהודית) לבית האס, למשפחה מחסידות רוז'ין. בילדותו למד בחדר. במלחמת העולם השנייה, מגיל 14, הועבר עם הוריו למחנות הריכוז באזור הכיבוש טרנסניסטריה (כיום בשטח אוקראינה).
בתום המלחמה חזר עם משפחתו לעיירת מגוריו. לאחר מכן מונה לחבר ההנהלה הארצית של תנועת "בני עקיבא", ופעל במסגרת ארגון "ההגנה" לקראת העלאתם של מאות חניכים לארץ ישראל. בשנת 1947 העפיל לארץ ישראל, נתפס על ידי הבריטים והוגלה למחנות המעצר בקפריסין. ב-1948 הגיע לארץ ישראל, התגייס לצה"ל ולחם במלחמת העצמאות. השתחרר ממילואים בדרגת סרן.
בצעירותו עבד כמדריך לילדים עם קשיים תפקודיים ורגשיים במוסד עליית הנוער "כפר יוליאנה". בהמשך נסע לשליחות של מחלקת הנוער והחלוץ של הסוכנות היהודית לצרפת, כדי להדריך שם בתנועת "בני עקיבא". כשחזר לארץ, עבד כמורה-מדריך בבית הספר "מקוה ישראל".
בגיל 26 השלים תעודת בגרות, היות שבשואה נבצר ממנו ללמוד לימודים סדירים. בשנים 1960–1964 למד לתואר בוגר לפסיכולוגיה ולחינוך מיוחד באוניברסיטה העברית בירושלים. אחר כך למד במסלול ישיר לדוקטורט בפסיכולוגיה בסורבון בפריז עד 1966. ב-1971 קיבל תואר דוקטור לפסיכולוגיה תחת הנחייתו של אוטו קליינברג. באותה שנה חזר לישראל והחל להרצות בבית הספר לחינוך באוניברסיטת בר-אילן. ב-1978 הפך לפרופסור חבר באוניברסיטה זו, וב-1989 - לפרופסור מן המניין. כיהן בשנים 1978–1982 כדיקן הפקולטה למדעי החברה באוניברסיטת בר-אילן. במקביל לעבודתו באוניברסיטה, עבד כחוקר בכיר ומנהל-חבר במכון למחקר ע"ש הדסה-ויצו-קנדה וב"מרכז הבינלאומי לקידום יכולת למידה" בניהולו של גיסו פרופ' ראובן פוירשטיין.
בשנות ה-80 היה פרופ' אורח בפסיכולוגיה וחינוך באוניברסיטת מונטריאול, ב-Teachers’ College באוניברסיטת קולומביה בניו יורק, ובישיבה יוניברסיטי בניו יורק. בשנות ה-90 היה פרופ' אורח ויועץ בטורו קולג' בניו יורק.
ב-1997 מונה לרקטור מכללת תלפיות להכשרת מורות וגננות בחינוך הממלכתי-דתי בחולון. מ-1999 הרצה במכללה האקדמית אשקלון.
רנד כיהן במספר תפקידים ציבוריים, בהם יו"ר המועצה הציבורית למען הילד המפגר במשרד העבודה והרווחה (1980–1983); חבר המועצה להשכלה גבוהה בישראל (1990–1996) ויו"ר הוועדה למכללות אזוריות בישראל במועצה זו (1991–1995); וחבר המועצה להשכלה גבוהה (יהודה ושומרון) (מ-1997).
פרסם עשרה ספרים וכ-70 מאמרים בנושאי פסיכולוגיה וחינוך. הוא פעל לפיתוח גישות בתחום החינוך והטיפול בילדים עם צרכים מיוחדים, בין השאר ילדים עם תסמונת דאון. היה ממייסדי ארגון ההורים לילדים ית"ד - ילדי תסמונת דאון.
רנד זכה במספר פרסים, בהם פרס קרן קנדה-ישראל (1982), פרס פולברייט (1989), פרס לימן עבור מפעל חיים למען הילד המפגר (1992), ופרס ישראל בתחום חקר החינוך (2001).
נישא בשנות החמישים לבלהה אדל פוירשטיין, אחותו של פרופ' ראובן פוירשטיין. נולדו להם ארבע בנות ושני בנים, אחד מבניו נפטר בצעירותו. אחת מבנותיו סובלת מתסמונת דאון. בנו הצעיר הוא השחקן והמוזיקאי שולי רנד.
הלך לעולמו בט"ו בתמוז תשע"ו (2016) בבני ברק ונטמן בבית העלמין סגולה בפתח תקווה.
רעייתו בלהה הלכה לעולמה ארבעה ימים אחרי פטירתו, ב-25 ביולי 2016.
לקריאה נוספת

'רשימת פרסומים', תלפיות, יב (תשס"א–תשס"ב), 38–44.
הערות שוליים

↑  "Styles cognitifs et personnalité dans une situation de rencontre inter-culturelle: Étude comparative et analytiqe".
↑  אביו של השחקן שולי רנד הלך לעולמו, באתר ערוץ 7, 21 ביולי 2016
↑  יוסף גרינבוים, חרדים 10, ארבעה ימים אחרי פטירת אביו: אמו של השחקן שולי רנד נפטרה, י"ט תמוז התשע"ו, 25 ביולי 2016
↑  משה ויסברג, בתוך השבעה של בעלה: גב' בלהה רנד ע"ה, באתר בחדרי חרדים, 25 ביולי 2016
| --- | --- |
בקרת זהויות :  NLI: 987007304018005171  BIBSYS: 90622351  BnF: cb12633805r (data)  GND: 1266007598  ISNI: 0000 0000 8090 777X  LCCN: n85027908  NDL: 00814090  NKC: osd20181015166  NTA: 067516270  RERO: 02-A003726622  SUDOC: 087605864  VIAF: 11267837   WorldCat (עם VIAF): 11267837
אריך פון דם באך-צלבסקי

| --- | --- |

צילום מ-1944
 לידה:  1 במרץ 1899 לאואנבורג בפומרניה, הקיסרות הגרמנית הקיסרות הגרמנית
 פטירה:  8 במרץ 1972 (בגיל 73) מינכן, גרמניה המערבית גרמניה המערבית
 מקום קבורה:  Roth 
 מדינה:  גרמניה 
 השתייכות:  האימפריה הגרמנית האימפריה הגרמנית   רפובליקת ויימאר רפובליקת ויימאר   גרמניה הנאצית גרמניה הנאצית
 תקופת הפעילות:  1914–1945 (כ־31 שנים)
 דרגה:   אובר-גרופנפיהרר
 תפקידים בשירות
 מפקד קורפוס האס אס ה-14 מפקד קורפוס האס אס העשירי
 פעולות ומבצעים
 מלחמת העולם הראשונה מלחמת העולם השנייה
 עיטורים
   צלב האבירים של צלב הברזל   צלב הברזל דרגה ראשונה   צלב הברזל דרגה שנייה   הצלב הגרמני בזהב
 
אריך פון דם באך-צֶלֶבְסְקִי (גרמנית: Erich von dem Bach-Zelewski;‏ 1 במרץ 1899 – 8 במרץ 1972) היה פושע מלחמה נאצי אשר תמורת עדותו לא הועמד לדין על פשעי מלחמה. באך-צלבסקי היה איש אס אס בעל דרגת אובר-גרופנפיהרר, ממדכאי מרד ורשה.
ביוגרפיה > קריירה מוקדמת

פון דם באך-צלבסקי נולד בפומרניה ב-1 במרץ 1899, לאוסקר פון צלבסקי, ממשפחה ממוצא קאשובי (עם סלאבי שחי בשטחים המהווים כיום את צפון-מזרח פולין). משפחתו שירתה את פולין ופרוסיה לפי הנסיבות המתחלפות. אביו נהרג בשורות הצבא הגרמני בשנת 1915, במהלך מלחמת העולם הראשונה. בשנה שלאחר מכן התנדב פון דם באך-צלבסקי לצבא הפרוסי, ושירת עד לתום המלחמה. נפצע פעמיים, הגיע לדרגת סגן ופעמיים עוטר בצלב הברזל.
לאחר המלחמה המשיך פון דם באך-צלבסקי בשירות ברייכסווהר, צבאה המקוצץ של רפובליקת ויימאר, ובין יתר המטלות שהוטלו עליו פעל לדיכוי מהומות הפולנים האתניים בחבל שלזיה. ב-1924 הועבר למשמר הגבול (Grenzschutz) ממנו שוחרר שנתיים לאחר מכן. עד 1928 עבד בעבודות מזדמנות ובכללן נהג מונית, בשנה זו ירש את אחוזת אבותיו וקיומו הכלכלי הובטח.
לאחר שעזב את משמר הגבול הצטרף למפלגה הנאצית, ובשנת 1930 הפך לחבר באס אס. הוא זכה לקידום מהיר, ועם עליית הנאצים לשלטון בשנת 1933 הגיע לדרגת "בריגאדפיהרר" (המקבילה לדרגת תת-אלוף). בשלב זה החל להשתמש בשם נעוריה של אמו, "באך", על מנת להישמע גרמני יותר.
פון דם באך היה חבר הרייכסטאג משנת 1932, כשעוד היה בית נבחרים של ממש בתקופת רפובליקת ויימאר, ועד שנת 1944, כשהיה לחותמת גומי של המשטר הנאצי. בשנת 1934 נטל חלק פעיל בליל הסכינים הארוכות, בו חברו גורמים מן האס אס ומן הוורמאכט להגביל את כוחו של האס אה באמצעות מרחץ דמים בקרב הנהגת האס אה. הוא שירת במגוון של משרות במפלגה הנאצית, בתחילה בפרוסיה המזרחית, ולאחר 1936 בשלזיה. ב-1937 היה למפקד כל כוחות המשטרה והאס אס בשלזיה.
ביוגרפיה > מלחמת העולם השנייה

לאחר פרוץ מלחמת העולם השנייה נטלו יחידות שתחת פיקודו חלק בפעולות תגמול נגד האוכלוסייה האזרחית וברצח שבויי מלחמה במהלך כיבושה של פולין. עם זאת, פון דם באך לא נכח אישית בפעולות אלו. ב-7 בנובמבר 1939, הציע היינריך הימלר לפון דם באך את משרת "הקומיסר לחיזוק הרוח הגרמנית" בחלקי שלזיה שנכבשו מפולין. בין תחומי האחריות של המשרה החדשה נכללה עקירת הפולנים האתניים משטחים אלו והחרמת רכושם. באוגוסט 1940 היה פון דם באך אחראי לגירושן של עשרים אלף משפחות.
בסוף 1939 הציע פון דם באך את הקמתו של מחנה ריכוז לאוכלוסייה הלא-גרמנית בשלזיה באזור העיירה אושוויינצ'ים. לאחר שיקול נוסף הסכים הימלר להצעה זו, ובמאי 1940 נוסד מחנה הריכוז וההשמדה אושוויץ.
ב-28 בנובמבר 1940 השמיט פון דם באך סופית את הסיומת "צלבסקי" משם משפחתו.
ב-22 ביוני 1941 היה פון דם באך למפקד כוחות המשטרה והאס אס שנעו עם "קבוצת ארמיות מרכז" במהלך מבצע הפלישה לברית המועצות – מבצע ברברוסה. ביולי 1943 הפך למפקד "הכוחות למלחמה בפורעי החוק" (Bandenkampfverbände), והיה אחראי בין היתר לרצח 35,000 אזרחים בריגה, ויותר מ-200,000 בבלארוס ובפולין המזרחית. הוא יועד להיות מפקד כוחות האס אס והמשטרה במוסקבה, אך הוורמאכט מעולם לא כבש את העיר, ופון דם באך נותר בתפקידי "לוחמה בפרטיזנים" בחזית המרכז עד לשנת 1943.
בפברואר 1942 אושפז פון דם באך לתקופה קצרה בשל התמוטטות עצבים הקשורה כפי הנראה במראות בהם צפה במהלך פשעי המלחמה שביצע בבלארוס. הוא שב לתפקידו בחודש יולי. ב-23 ביולי 1943 קיבל את הפיקוד על כל היחידות "נגד פרטיזנים" בבלארוס, בלגיה, צרפת, הגנרלגוברנמן (שטחי מרכז פולין אשר לא סופחו לגרמניה), הולנד, נורווגיה, אוקראינה, יוגוסלביה ואזור ביאליסטוק.
במרץ 1944 אושפז שוב, וכל משרותיו ניתנו להיינריך הימלר.
ב-2 באוגוסט 1944 קיבל פון דם באך פיקוד על הלחימה נגד הפולנים המתקוממים במרד ורשה. "קורפסגרופה באך" שתחת פיקודו אחראית לרציחתם של כ-200 אלף אזרחים, כ-65 אלף מהם בהוצאות להורג המוניות, ומספר לא ידוע של שבויי מלחמה. הטבח הגדול ביותר שערכו כוחותיו של פון דם באך היה טבח וולה. עם זאת, במהלך כניעת כוחות הארמייה קריובה אשר לחמו תחת פיקודו של הגנרל תדיאוש בור קומורובסקי, הסכים לאפשר לפולנים להיכנע ולקבל מעמד של שבויי מלחמה מוגנים. כפי הנראה בשלב זה חש כי קרב היום בו יצטרך ליתן את הדין על מעשיו, וחפץ להיראות כדמות הומאנית.
בנובמבר 1944 מונה למפקד קורפוס האס אס ה-14, וב-26 בינואר מונה למפקד קורפוס האס אס העשירי, אך יחידתו חוסלה תוך שבועיים. הוא ירד למחתרת, אך נתפס על ידי חיילי צבא ארצות הברית, ב-1 באוגוסט 1945.
ביוגרפיה > אחרי מלחמת העולם השנייה

בתמורה לעדות נגד מפקדיו לשעבר במהלך משפטי נירנברג לא הועמד פון דם באך עצמו מעולם לדין על פשעי מלחמה, ולא עמד בפני הסגרה לפולין או לברית המועצות, שם ביצע את האיומים שבפשעיו. הוא יצא לחופשי בשנת 1949.
ב-1951 הוא נשפט בפני בית משפט גרמני על רצח יריבים פוליטיים בתחילת שנות ה-30. הוא נדון לעשר שנות מאסר, אך לא החל בריצוי עוונו עד 1958 וגם זאת בעיקר במעצר בית. בשנה זו נדון לשנתיים מאסר על חלקו ברצח קצין SA במהלך ליל הסכינים הארוכות. ב-1961 נדון למאסר עולם (קצוב ל-20 שנה) על חלקו ברציחת עשרה קומוניסטים גרמנים בתחילת שנות ה-30.
הוא מת בבית החולים בכלא במינכן בשנת 1972.
ולטר פון בראוכיטש

| --- | --- |

ולטר פון בראוכיטש
 לידה:  4 באוקטובר 1881 ברלין, הקיסרות הגרמנית הקיסרות הגרמנית
 פטירה:  18 באוקטובר 1948 (בגיל 67) המבורג, גרמניה בשלטון בעלות הברית 
 מקום קבורה:  זלצגיטר 
 מדינה:  גרמניה 
 השכלה:  הגימנסיה הצרפתית ברלין 
 השתייכות:  הקיסרות הגרמנית הקיסרות הגרמנית   רפובליקת ויימאר רפובליקת ויימאר   גרמניה הנאצית גרמניה הנאצית
 תקופת הפעילות:  1900–1945 (כ־45 שנים)
 דרגה:   גנרל-פלדמרשל
 תפקידים בשירות
 מפקד הדיוויזיה ה-1   מפקד הקורפוס ה-1   מפקד הארמייה הרביעית   מפקד כוחות היבשה של הוורמאכט
 פעולות ומבצעים
 מלחמת העולם הראשונה  מלחמת העולם השנייה המערכה על צרפת  מבצע ברברוסה  הקרב על מוסקבה
 עיטורים
   צלב האבירים של צלב הברזל  צלב הברזל דרגה ראשונה   צלב הברזל דרגה שנייה   עיטור בית הוהנצולרן עם חרבות
 
ולטר היינריך אלפרד הרמן פון בראוכיטש (בגרמנית: Walther Heinrich Alfred Hermann von Brauchitsch;‏ 4 באוקטובר 1881 – 18 באוקטובר 1948) היה המפקד העליון של ה-OKH, צבא היבשה הגרמני, בשנתיים הראשונות של מלחמת העולם השנייה.
לקריאה נוספת

ויליאם שיירר, תרגום: אהרון אמיר, עלייתו ונפילתו של הרייך השלישי, שוקן, תשל"ו
איאן קרשו, תרגום: יוסי מילוא, היטלר, 1936–1945: נמסיס, עם עובד, 2005
אלן קלרק, מבצע ברברוסה, מערכות, 1979
| גנרל-פלדמרשלים וגרוס-אדמירלים בוורמאכט, בלופטוואפה ובקריגסמרינה במלחמת העולם השנייה |
| --- | --- | --- |
| גנרלפלדמרשלים | אדוארד פון בהם-ארמולי (דרגת כבוד) • פדור פון בוק • ארנסט בוש • ולטר פון בראוכיטש • רוברט ריטר פון גריים • הרמן גרינג • מקסימיליאן פון וייכס • ארווין פון ויצלבן • וילהלם פון לב • וילהלם ליסט • אריך פון מאנשטיין • ולטר מודל • ארהרד מילך • פרידריך פאולוס • וילהלם קייטל • גאורג פון קיכלר • גינתר פון קלוגה • אוואלד פון קלייסט • אלברט קסלרינג • ארווין רומל • גרד פון רונדשטט • ולטר פון רייכנאו • וולפרם פון ריכטהופן • הוגו שפרלה • פרדיננד שרנר |  |
| גרוס אדמירלים | אריך רדר • קרל דניץ |  |
מארו טפרי

מַארוּ טֶפֶרִי (נולד ב-17 באוגוסט 1992) הוא אתלט ישראלי, סגן אלוף עולם (בודפשט 2023), סגן אלוף אירופה, וזוכה מדליית זהב אירופית בתחרות הקבוצתית (מינכן 2022) בריצת מרתון. הוא שיאן ישראל בריצת 10 ק"מ (כביש), 15 ק"מ (כביש), 20 ק"מ כביש, 
בחצי מרתון ובריצת מרתון. ייצג את ישראל בריצת מרתון בשלוש אולימפיאדות (ריו 2016, טוקיו 2020 ופריז 2024) ובשלוש אליפויות עולם (לונדון 2017, יוג'ין 2022 ובודפשט 2023).
ביוגרפיה

טפרי נולד בעיירה דנגילה (אנ') שבצפון-מערב אתיופיה לזנהבץ' ואבינט טפרי, הורים ממוצא יהודי. אמו זנהבץ' נפטרה כשהיה בן 8, וכשהיה בן 14 עלה טפרי לארץ יחד עם אביו אבינט ושניים מתוך תשעת אחיו ואחיותיו. תחילה הגיע טפרי למרכז הקליטה בקריית ים ולמד עברית באולפן, ושנתיים לאחר מכן החל ללמוד בכפר הנוער בן שמן, שם גם התחיל להתאמן בריצה. את שירותו הצבאי העביר במעמד של ספורטאי מצטיין ושירת בבסיס תל-השומר.
קריירה > תחילת דרכו

בהיותו בן 16, במהלך לימודיו בכפר הנוער בן שמן, החל טפרי את דרכו באתלטיקה והגיע לספורט במקרה, כאשר בית ספרו השתתף באליפות בתי ספר לריצות שדה וטפרי התבקש להשלים את קבוצת בית ספרו לקראת התחרות. תחילה הוא סירב אך מאוחר יותר השתכנע ובתחרות הראשונה שלו בריצת שדה ל-5,000 מטר הוא סיים במקום השמיני מכלל הרצים. בסיום התחרות ד"ר רפי וישניצר ניגש לטפרי והכניס אותו למועדון האתלטיקה של מכבי תל אביב.
בשנת 2010 התחרה טפרי בתחרות הבינלאומית הראשונה שלו, באליפות העולם לנוער בריצות שדה שנערכה בפולין, לריצת 8 קילומטר(אנ'). בשנים 2012–2020 התאמן בהדרכתו של דן סלפטר במכבי תל אביב, ובשנת 2021 עבר להתאמן אצל המאמן טסמה אבשירו.
קריירה > 2012-2014: ריצות מסלול למרחקים ארוכים

בשנת 2012 עבר להתאמן תחת הדרכתו של דן סלפטר במכבי תל אביב והתחרה בריצות למרחקים ארוכים, בעיקר בתחרויות ה-5,000 ו-10,000 מטר. בתחרות שנערכה בסלובקיה במאי 2012, סיים טפרי במקום החמישי בריצת 5000 מטר וקבע שיא אישי של 14:55.33 דקות. בתחרות שנערכה בתל אביב בפברואר 2013 הוא ניצח בריצת 10000 מטר וקבע שיא אישי של 30:01.11 דקות. באותה שנה הוא קבע שיא אישי בריצת 3000 מטר של 8:43.79 דקות.
בתחרות שנערכה בתל אביב-יפו במאי 2014 סיים טפרי במקום שישי בריצת 10000 מטר וקבע שיא אישי של 29:32.80 דקות. בסוף אותו חודש, הוא השתתף בשתי תחרויות שנערכו בפורטוגל וסיים במקום שישי בריצת 3000 מטר מכשולים, בשיא אישי חדש של 9:25.67 דקות ובמקום שביעי בריצת 5000 מטר, בשיא אישי חדש של 14:49.82 דקות. באליפות ישראל שנערכה ביולי, הוא סיים במקום רביעי בריצת 5000 מטר, בשיא אישי חדש של 14:11.39 דקות. בסוף אותו חודש, הוא השתתף בשתי תחרויות שנערכו בבלגיה וסיים במקום שביעי בריצת 3000 מטר בשיא אישי חדש של 8:13.27 דקות ובמקום תשיעי בריצת 1500 מטר בשיא אישי חדש של 3:55.85 דקות.
קריירה > 2015-2016: מעבר לריצות מרתון

בשנת 2015 עשה טפרי את המעבר לריצות מרתון בהמלצת מאמנו דן סלפטר. בתחרות שנערכה בתל אביב בסוף אפריל 2015 השתתף טפרי וסיים במקום שישי בריצת 10000 מטר בשיא אישי חדש של 29:19.91 דקות. בתחילת מאי הוא השתתף בשתי תחרויות שנערכו בתל אביב וסיים במקום השישי בריצת 1500 מטר בשיא אישי חדש של 3:53.83 דקות ובמקום חמישי בשיא אישי חדש של 14:02.09 דקות.
במרתון ברלין שנערך בספטמבר 2015 הוא רץ את מרתון הבכורה שלו וסיים בתוצאה של 2:19:23 שעות. בדצמבר 2015 הוא זכה באליפות ישראל בחצי מרתון בתוצאה של 1:06.16 שעות, תוך קרב צמוד במאית השנייה מול חברו ימר גטהון, לאחר שבשנתיים הקודמות לכך זכה בשתי מדליות ארד באליפות זו. במרתון רוטרדם שנערך בחודש אפריל 2016, סיים במקום 23 בשיא אישי חדש של 2:18.19 שעות וקבע את הקריטריון האולימפי לאולימפיאדת ריו דה ז'ניירו (2016). במשחקים האולימפיים עצמם הוא סיים במקום 73 במרתון בתוצאה של 2:21:06 שעות.
קריירה > 2017

בחצי המרתון של ברצלונה שנערך בפברואר סיים טפרי במקום שישי בשיא אישי חדש של 1:05:25 שעות. בסוף פברואר הוא השתתף במרתון תל אביב וסיים במקום רביעי בתוצאה של 2:27:25 דקות. במרתון פריז שנערך באפריל הוא סיים במקום 18 בשיא אישי חדש של 2:17:55 שעות. באליפות אירופה באתלטיקה לאומות הוא סיים במקום שביעי בריצת 3000 מטר בתוצאה של 8:13.58 דקות. באליפות העולם שנערכה בלונדון באוגוסט הוא השתתף בריצת המרתון אך הוא לא סיים אותה.
קריירה > 2018: שיאים אישיים וישראליים

במרתון טבריה זכה טפרי במדליית כסף בתוצאה של 2:18:35 דקות.
באליפות העולם בחצי מרתון שנערכה בוולנסיה במרץ סיים במקום 33 בתוצאה של 1:02:24 שעות, ובכך שבר את שיאו הישראלי של היילה סטאין. באותה ריצה קבע גם שיא ישראלי חדש בריצת 20 ק"מ (59:14 דקות), ובריצת 15 ק"מ (44:36 דקות). בתחרות שנערכה באפריל בתל אביב הוא סיים במקום חמישי בריצת 10000 מטר בשיא אישי של 29:04.36 דקות. חודש לאחר מכן, בתחרות שנערכה בתל אביב הוא סיים שני בריצת 1500 מטר שיא אישי של 3:51.59 דקות. בתחרות שנערכה בתל אביב ביוני הוא סיים במקום רביעי בריצת 5000 מטר בשיא אישי של 13:59.53 דקות. ביולי אותה שנה סיים במקום רביעי בחצי מרתון המבורג בשיא ישראלי חדש של 1:02:22 שעות.
באליפות אירופה שנערכה בברלין באוגוסט אותה שנה הוא סיים במרתון במקום שביעי בשיא ישראלי חדש של 2:13:00 שעות, שיפור של דקה ו-12 שניות לשיאו הקודם של היילה סטאין מ-2003.
בנובמבר בשתי תחרויות של 10 ק"מ. בריצה הראשונה שנערכה בחיפה הוא ניצח בשיא אישי של 29:18 דקות וגם בתחרות השנייה הוא ניצח בשיא אישי חדש נוסף של 29:02 דקות.
קריירה > 2019

במרתון סביליה שנערך ב-17 בפברואר סיים טפרי במקום שמיני בשיא ישראלי חדש של 2:10:10 שעות, שיפור של 2 דקות ו-27 שניות לשיאו הקודם של גירמה אמרה
בחצי המרתון של ברלין שנערך בחודש אפריל הוא סיים במקום שישי בשיא ישראלי חדש של 1:02:05 שעות.
בחודש מאי הוא סיים במקום הראשון בריצת 10 ק"מ (כביש) במסגרת מרוץ הרצליה בשיא ישראל חדש של 28:33 דקות, שיפור של 22 שניות לשיאו הוותיק של דב קרמר, שנקבע לפני 28 שנים. הוא סיים שלוש שניות לפני איימרו עלמיה. בתחרות שנערכה בבלגיה ביולי הוא ניצח בריצת 5000 מטר בשיא אישי חדש של 13:40.37 דקות.
בתחרות שנערכה בטאלין הוא סיים במקום שני בריצת חצי מרתון בשיא ישראלי חדש של 1:00:51 שעות. באליפות העולם שנערכה בדוחה בחודש אוקטובר הוא נאלץ לא להשתתף עקב מחלה בדרכי הנשימה, אף על פי שקבע את הקריטריון בריצת מרתון.
בסוף אותו חודש הוא סיים שישי במרתון פרנקפורט בשיא ישראלי חדש של 2:08:09 שעות, ושבר את שיאו הקודם של גירמה אמרה שנקבע במאי (2:09:55 שעות).
באליפות ישראל בחצי מרתון הוא ניצח בתוצאה של 1:03:19 שעות.
קריירה > 2020

במרתון סביליה שנערך בחודש פברואר, סיים טפרי במקום שמיני בשיא ישראל חדש של 2:07:20 שעות.
באליפות העולם בחצי מרתון, שנערכה בפולין בחודש אוקטובר, הוא סיים במקום 28 בתוצאה של 1:00:58 שעות ובמקום שביעי בתחרות הקבוצתית ביחד עם גירמה אמרה, טדסה גטהון ושמואל אבוהאיי.
קריירה > 2021

במרתון אגמון החולה שנערך במרץ טפרי ניצח לאחר שקבע תוצאה של 2:07:44 שעות, זאת לאחר שהגביר את קצבו בצורה ניכרת בקילומטרים האחרונים של הריצה. חוץ ממנו, עוד חמישה רצים ישראליים קבעו תוצאה טובה מ-2:11:30 שעות, הקריטריון האולימפי, כך שהמרתון היה האיכותי ביותר בהיסטוריה בישראל.
באולימפיאדת טוקיו סיים טפרי במקום ה-13 בתוצאה של 2:13:02 שעות, וקבע את הישג השיא לישראלי במרתון אולימפי, שיפור למקום ה-20 של היילה סטאין באולימפיאדת אתונה.
קריירה > 2022

באליפות העולם שנערכה ביוג'ין, אורגון, ארצות הברית ביולי 2022 סיים טפרי במקום ה-11 בריצת המרתון בתוצאה של 2:07:59 שעות. במרתון פוקואוקה שנערך ב-4 בדצמבר זכה במדליית זהב בשיא ישראלי חדש של 2:06:43 שעות.
קריירה > 2022 > מדליית כסף אישית וזהב קבוצתי באליפות אירופה

באליפות אירופה באותה השנה שנערכה במינכן, זכה טפרי בשתי מדליות בריצת המרתון; מדליית זהב בתחרות הקבוצתית ומדליית כסף בתחרות האישית. הוא זכה במדליית כסף בתוצאה של 2:10:23 שעות, אחרי ריכארד רינגר מגרמניה (2:10:21 שעות) ולפני חברו לנבחרת גשאו איילה (2:10:29 שעות). טפרי איבד את הזהב במטרים האחרונים לאחר ספרינט של הגרמני. הוא זכה במדליית זהב בתחרות הקבוצתית ביחד עם גשאו איילה וימר גטהון.
קריירה > 2023 > סגן אלוף העולם

באליפות העולם שנערכה בבודפשט, הונגריה ב-27 באוגוסט 2023 זכה טפרי במדליית כסף בריצת מרתון בתוצאה של 2:09.12 שעות, אחרי ויקטור קיפלנגט מאוגדנה (2:08:53 שעות) ולפני לאול גבריסלאסי מאתיופיה (2:09:19 שעות). לאורך רוב הריצה נשאר טפרי בדבוקה המובילה. בקילומטר ה-32 הוא נפל בעודו במקום הרביעי, אך קם מיד והמשיך לרוץ. כ-5 קילומטר לסיום עקף טפרי את טמיראט טולה האתיופי ועלה למקום השלישי. לקראת הסיום, במאות המטרים האחרונים למרתון, עקף טפרי את לאול גבריסלאסי האתיופי וסיים במקום השני.
קריירה > 2024 > כסף קבוצתי בחצי מרתון באליפות אירופה

באליפות אירופה 2024 שנערכה ברומא, בשל הקרבה למשחקים האולימפיים בפריז, נערכה תחרות חצי מרתון במקום ריצת מרתון מלא כבדרך כלל. הוא סיים במקום רביעי בתוצאה של 1:01:10 שעות, 3 שניות אחרי אמנאל פטרוס מגרמניה שזכה במדליית ארד. הוא זכה במדליית כסף קבוצתית ביחד עם גשאו איילה שסיים במקום שביעי (1:01:28 שעות) וגירמה אמרה שסיים במקום תשיעי (1:01:31 שעות) בזמן מצטבר של 3:04:09 שעות, אחרי איטליה (3:03:34 שעות) ולפני גרמניה (3:05:33 שעות).
באולימפיאדת פריז סיים במקום ה-26 בתוצאה של 2:10:42 שעות.
בדצמבר 2024 סיים במקום השביעי במרתון ולנסיה, וקבע שיא ישראלי חדש: 2:04.44 שעות, שיפור של תשע שניות לשיאו הקודם של גשאו איילה.
שיאים אישיים

ריצת 10 ק"מ (כביש): 28:18 דקות (2020), שיא ישראל
ריצת 15 ק"מ (כביש): 44:36 דקות (2018), שיא ישראל
ריצת 20 ק"מ (כביש): 59:14 דקות (2018), שיא ישראל
ריצת חצי מרתון: 1:00:51 שעות (2019), שיא ישראל
ריצת מרתון: 2:04:44 שעות (2024) שיא ישראל
חיים אישיים

בשנת 2012 הכיר טפרי את סלאמוויט באיולין במהלך מחנה אימונים באתיופיה. בינואר 2017, השניים נישאו באתיופיה ובאפריל 2019 אשתו קיבלה אזרחות ישראלית מתוקף נישואיהם.
סוכנות הפשע הלאומית (בריטניה)

| --- | --- |
 

מטה סוכנות הפשע הלאומית בלונדון
 מידע כללי
 מדינה:  הממלכה המאוחדת 
 תחום שיפוט:  הממלכה המאוחדת הממלכה המאוחדת
 משרד אחראי:  ממשלת בריטניה
 סוכנות אם:  משרד הפנים
 סוכנות בת:  היחידה הלאומית לפשעי סייבר
 תאריך הקמה:  7 באוקטובר 2013
 סוכנות קודמת:  SOCA
 ממשלה:  ממשלת בריטניה
 מנכ"ל:  גראם בגיר
 מטה מרכזי:  לונדון
 עובדים:  5,000
 תקציב:  £800 מיליון ליש"ט
 סוכנות הפשע הלאומית
 
מפת תחום השיפוט של סוכנות הפשע הלאומית (NCA)
סוכנות הפשע הלאומית (באנגלית: National Crime Agency) היא  (באנגלית: National Crime Agency, בראשי תיבות: NCA) היא סוכנות אכיפת החוק הלאומית של הממלכה המאוחדת. הסוכנות הוקמה ב-7 באוקטובר 2013 והחליפה את הסוכנות הקודמת למאבק בפשע המאורגן החמור (Serious Organised Crime Agency - SOCA). ה-NCA פועלת כזרוע מבצעית עצמאית של ממשלת בריטניה.
הסוכנות אחראית על מגוון תחומים הכוללים מאבק בפשע מאורגן חמור, הגנת סייבר ומאבק בפשיעת סייבר, מאבק בפשעי מין וניצול ילדים, מאבק בהלבנת הון ופשיעה כלכלית, אבטחת גבולות ומאבק בהברחות, וכן מודיעין ושיתוף פעולה בינלאומי.
הסוכנות מעסיקה כ-5,000 עובדים במשרה מלאה, הכוללים חוקרים, אנליסטים, מומחי סייבר ואנשי מודיעין. המטה הראשי של הסוכנות נמצא בלונדון, עם משרדים אזוריים בכל רחבי בריטניה. בנוסף, לסוכנות נציגויות במדינות רבות ברחבי העולם המסייעות בתיאום פעילות בינלאומית.
ל-NCA סמכויות נרחבות בתחום אכיפת החוק, הכוללות סמכות לבצע מעצרים, לערוך חיפושים, להחרים רכוש, לנהל חקירות סמויות ולתאם פעילות בין גופי אכיפת חוק שונים. הסוכנות משתפת פעולה באופן הדוק עם גופי אכיפת חוק בבריטניה ובעולם, כולל משטרות מקומיות בבריטניה, MI5 ו-MI6, אינטרפול, יורופול, FBI, DEA ומשטרות ברחבי העולם.
מאז הקמתה, הסוכנות הובילה מבצעים משמעותיים רבים שכללו תפיסת כמויות גדולות של סמים, פירוק רשתות פשע מאורגן, מעצר עבריינים בכירים, סיכול מתקפות סייבר וחשיפת רשתות הלבנת הון. פעילותה של הסוכנות נתונה לפיקוח של משרד הפנים הבריטי, הפרלמנט הבריטי וועדות פיקוח עצמאיות, המבטיחים את פעילותה התקינה והאחראית.
תפקידים וסמכויות > תפקידים

מאבק בפשיעה מאורגנת חמורה- הסוכנות אחראית על מיפוי, מעקב וסיכול של ארגוני פשיעה חמורים הפועלים בבריטניה ומחוצה לה. היא מנהלת מבצעים מורכבים לפירוק רשתות פשע, כולל חקירות סמויות ארוכות טווח. הסוכנות מפעילה יחידות מיוחדות למעקב אחר בכירים בעולם הפשע ומנהלת מאגרי מודיעין מקיפים.
מאבק בפשיעת סייבר- ה-NCA מפעילה את היחידה הלאומית למאבק בפשיעת סייבר (National Cyber Crime Unit). היחידה אחראית על חקירת האקרים, מניעת מתקפות סייבר על תשתיות קריטיות, סיכול הונאות מקוונות והגנה על המרחב הקיברנטי הבריטי. היחידה מפעילה מומחי סייבר ומעבדות מתקדמות לניתוח ראיות דיגיטליות.
מאבק בפשעי מין וניצול קטינים- הסוכנות מפעילה יחידה ייעודית למאבק בניצול מיני של ילדים (Child Exploitation and Online Protection Command). היחידה חוקרת רשתות פדופיליה, מפעילה סוכנים סמויים ברשת, מנטרת חשודים ומשתפת פעולה עם רשויות בינלאומיות למיגור התופעה.
מאבק בפשיעה הכלכלית- ל-NCA סמכויות נרחבות בתחום המאבק בהלבנת הון ופשיעה פיננסית. הסוכנות יכולה להקפיא חשבונות בנק, להחרים נכסים, לעקל רכוש ולחקור עסקאות חשודות. היא מפעילה אנליסטים פיננסיים ומשתפת מידע עם רשויות פיננסיות בעולם.
אבטחת גבולות- הסוכנות פועלת למניעת הברחות של סמים, נשק, סחורות אסורות ובני אדם. היא מפעילה יחידות בנמלי התעופה והים, מבצעת חקירות על רשתות הברחה ומשתפת פעולה עם רשויות המכס וההגירה.
תיאום בינלאומי- הסוכנות משמשת כנקודת הקשר המרכזית של בריטניה מול סוכנויות אכיפת חוק זרות. היא מתאמת מבצעים בינלאומיים, מחליפה מידע מודיעיני, מסייעת בהסגרת עבריינים ומייצגת את בריטניה בפורומים בינלאומיים למאבק בפשיעה.
פיקוח והנחיה- הסוכנות מוסמכת להנחות ולתאם את פעילות כלל גופי אכיפת החוק בבריטניה בתחומי הפשיעה החמורה. היא קובעת סדרי עדיפויות, מקצה משאבים ומתאמת מבצעים משותפים בין הגופים השונים.
תפקידים וסמכויות > סמכויות

ל-NCA סמכויות מיוחדות המאפשרות לה:
לבצע מעצרים בכל מקום בממלכה;
להאזין לשיחות טלפון ולתקשורת אלקטרונית;
לערוך חיפושים בבתים ועסקים;
להפעיל סוכנים סמויים;
לנהל מבצעי מעקב;
לדרוש מסמכים ומידע מגופים פרטיים וציבוריים;
להחרים ראיות ורכוש;
לחקור חשודים;
מנכ"ל

| # | דיוקן | שם | תקופת כהונה | משך כהונה |
| --- | --- | --- | --- | --- |
| 1 |  | קית' בריסטו | 7 באוקטובר 2013 - 4 בינואר 2016 | 3 שנים, 9 חודשים |
| 2 |  | לין אואנס | 4 בינואר 2016 - 4 בדצמבר 2021 | 5 שנים, ו-274 ימים |
|  |  | גראם ביגר | 15 באוגוסט 2021- מכהן |  |
ראו גם

FBI- המקבילה האמריקאית.
להב 433- המקבילה הישראלית.
ראש הממשלה קיר סטראמר במפגש עם סוכני NCA